Zille-werknemer in Kaap doodgeskietJarryd Manuel, ŉ 18-jarige man wat sy internskap by Helen Zille se kantoor in Kaapstad gedoen het, en sy vriendin, is doodgeskiet. Die Cape Times het Dinsdag berig Manuel en sy meisie, Megan Hendricks (19), is Sondagmiddag voor Manuel se ma se huis in Delft doodgeskiet. Zille het aan die koerant gesê die voorval mag verband hou met bendegeweld. “Dit is ŉ tragiese en sinnelose dood wat die ernstige probleem van bendegeweld beklemtoon,” het sy gesê. “Jarryd het ŉ rooskleurige toekoms gehad wat deur sy internskap moontlik gemaak is,” het sy bygevoeg. Sy het haar meegevoel vir die paartjie se vriende en familie uitgespreek. Kapt. Frederick van Wyk, ŉ polisiewoordvoerder, sê ŉ 19-jarige man word in verband met die voorval ondervra. – Sapa